เงินบาทเปิด 31.57/59 บาท
ธนาคารซีไอเอ็มบี ไทย รายงาน เงินบาทเปิด 31.57/59 อ่อนค่าจากวานนี้ หลังมติเฟดเป็นไปตามตลาดคาด
21 มิ.ย. 2555

ธนาคารซีไอเอ็มบี ไทย รายงาน เงินบาทเปิด 31.57/59 อ่อนค่าจากวานนี้ หลังมติเฟดเป็นไปตามตลาดคาด
นักบริหารเงินธนาคารซีไอเอ็มบี ไทย จำกัด เปิดเผยว่า เงินบาทเช้านี้เปิดตลาดที่ระดับ 31.57/59 บาท/ดอลลาร์ อ่อนค่าจากเย็นวานนี้ที่ปิดตลาดที่ระดับ 31.48/50 บาท/ดอลลาร์ หลังธนาคารกลางสหรัฐ (เฟด) คงดอกเบี้ย 0-0.25% และต่ออายุมาตรการ Operation Twist ตามที่ตลาดคาดการณ์
ล่าสุด ธนาคารกลางสหรัฐ (เฟด) มีมติคงอัตราดอกเบี้ยระยะสั้น (fed funds rate) ที่ระดับ 0 - 0.25 % ในการประชุมระยะเวลา 2 วันซึ่งเสร็จสิ้นเมื่อวานนี้ (20 มิ.ย.) พร้อมกับขยายเวลาการใช้มาตรการ Operation Twist ไปจนถึงสิ้นปี 2555 โดยมีเป้าหมายที่จะฉุดอัตราดอกเบี้ยระยะยาวให้ปรับตัวลดลง เพื่อกระตุ้นการขยายตัวของเศรษฐกิจและการจ้างงาน
"เป็นไปตามที่ตลาดคาดการณ์ ดูเหมือน Level ไม่ได้เปลี่ยนแปลงมาก ดอลลาร์/ยูโร ก็ยังเหมือนเดิม" นักบริหารเงิน กล่าว
โดยค่าเงินยูโรล่าสุดอยู่ที่ระดับ 1.22671/2672 ดอลลาร์/ยูโร ส่วนค่าเงินเยนอยู่ที่ระดับ 79.49/50 เยน/ดอลลาร์
ทั้งนี้ คาดว่าทิศทางค่าเงินบาทวันนี้น่าจะเคลื่อนไหวในกรอบ 31.50-31.60 บาท/ดอลลาร์ โดยคาดว่าจะเคลื่อนไหวในกรอบแคบๆ เพราะ Level ของดอลลาร์/ยูโรคงไม่เคลื่อนไหวไม่มาก
วันนี้ วันพฤหัสบดี กระทรวงแรงงานสหรัฐรายงานจำนวนผู้ขอรับสวัสดิการว่างงานรายสัปดาห์, Conference Board เปิดเผยดัชนีชี้นำเศรษฐกิจสหรัฐเดือนพ.ค., สมาคมนายหน้าอสังหาริมทรัพย์แห่งชาติรายงานยอดขายบ้านมือสองเดือนพ.ค. และ ธนาคารกลางสหรัฐ (เฟด) สาขาฟิลาเดลเฟียเปิดเผยผลสำรวจแนวโน้มธุรกิจเดือนมิ.ย.